Folketing
2008-05-09

Regeringsrepræsentanterne siger i dag, at det har de da tænkt på for længst, men så er det jo underligt, at det trods alt ikke er mere end et par måneder siden, formanden for regionerne, Bent Hansen, i pressen netop udtrykte sin frustration over, at sygehusvæsenet ikke i ordentlig og tilstrækkelig grad indgik i det arbejde. Vi må sige, at det har undret os. Vi kan så forstå, at der er en velvilje med hensyn til at arbejde videre, og det tager vi da meget gerne imod, men vi skal også understrege, at der altså er for meget bureaukrati, og at registrering og kontrol tager for meget tid fra det egentlige arbejde, nemlig at passe de mennesker, der har brug for hjælp.